Simpsonit (22. tuotantokausi)

Johdanto

Homer ja Bart ovat kovertamassa kurpitsoja ja Bart leikkaa hymynaaman Homerin housuihin. Homer alkaa kuristaa tätä ja Bart laittaa palavan kurpitsan Homerin päähän. Televisionäytöllä ohjelmaa esittävä professori Frink alkaa esitellä jaksoa, antaa varoituksen ohjelman sisällöstä ja kehottaa huolestuneita kelaamaan loppuun. Hän kelaa kuitenkin liikaa ja toteaa pilanneensa ohjelman. Frink osoittaa itseään kaukosäätimellä ja kelaa kuolemaansa saakka, kunnes muuttuu pölyksi. Pöly haihtuu paljastaen tekstin "Treehouse of Horror XXI". Frankensteinin hirviö nostaa kaukosäätimen ja mainitsee "Konttori" -ohjelman. Tätä seuraa parodia kyseisen ohjelman avauksesta, jossa hirviöt tekevät toimistotöitä.

Sota ja roippeet (War and Pieces)

Marge, huolestuneena lasten liiallisesta videopelien pelaamisesta, rohkaisee Milhousea ja Bartia kokeilemaan vanhoja kunnon lautapelejä ullakolla. Pojat löytävät pelin nimeltä "Saatanan polku". Heidän kokeiltuaan sitä kaikki ullakon muut lautapelit heräävät eloon, muuttaen Springfieldin jättimäiseksi lautapelialustaksi. Kaksikon on päihitettävä kaikkien pelien haasteet korjatakseen asiat normaaliksi. Milhouse kuolee laivanupotuspelin aikana, mutta Bart onnistuu pelaamaan viimeisen pelin loppuun, palauttaen kaiken normaaliksi. Tämän jälkeen he pelaavat hirsipuuta ja Milhousen arvattua viimeisen kirjaimen väärin he hirttäytyvät oikeasti.
Osio parodioi "Jumanji" -elokuvaa.

Meren uhrit (Master and Cadaver)

Homer ja Marge pelastavat merellä kulkurin, joka sanoo nimekseen Roger. Roger kertoo toimineensa kokkina Albatrossi -nimisellä laivalla, jonka miehistö kuoli syötyään myrkytettyä piirakkaa. Homer epäilee Rogerin tappaneen oman miehistönsä, ja Marge alkaa myös ajatella samoin, kun Rogerin heille tarjoama ja Homerin ikkunasta ulos heittämä piirakka silminnähden tappaa hain. He iskevät Rogerin laivan mastolla ilmeisen kuoliaaksi ja pudottavat hänet mereen. Myöhemmin Homer ja Marge löytävät Albatrossin, missä he huomaavat Rogerin kertoneen heille totuuden miehistöstä. Yllättäen elossa selvinnyt Roger ilmestyy paikalle. Paljastuu, ettei hai kuollutkaan piirakkaan vaan veneestä vuotaneeseen polttoaineeseen. Homer tappaa Rogerin harppuunalla peittääkseen jälkensä. Kun miehistökin on yllättäen vastamyrkyn ansiosta yhä elossa, Homer tappaa myös heidät. Marge ei kestä syyllisyyden tunnetta vaan syö myrkkypiirakkaa tappaen itsensä. Tämä kaikki kuitenkin paljastuu vain Maggien kuvitelmaksi tämän ollessa kylvyssä. Osion lopussa Maggie juo maitoa samalla tavalla kuin Alex Kellopeliappelsiinissa.

Esiteinilempeä (Tweenlight)

Lisa ihastuu nuoreen poikaan nimeltä Edmund, joka myöhemmin paljastuu vampyyriksi. Edmundin isä taas paljastuu kreivi Draculaksi. Lisa haluaisi tulla itsekin vampyyriksi, mutta muuttaa mielensä kuullessaan, että tällöin hän jäisi ikuisesti kahdeksanvuotiaaksi. Homer tarjoutuu purtavaksi molemmille vampyyreille, mutta hänen verensä huono kolesteroli tappaa Edmundin ja Draculan. Homer muuttuu vampyyriksi, mutta kuolee pudottuaan maahan lepakkomuodossaan.
Osio parodioi "Twilight" -elokuvaa.
Jakso tunnetaan Suomessa myös nimellä "Kauhujen talo, osa 21".
Vierasäänet: Hugh Laurie ja Daniel Radcliffe.